司马光
景福东厢诗·赐书
上圣固天纵，英艺皆绝伦。
时乘万几闲，翰动如有神。
用之当豫游，不忘安四民。
匪颁及群下，络绎来中宸。
毰毸灵凤翔，郁怒虬龙振。
清若四海秋，熙如天下春。
愚臣士芥微，亦受雨露均。
愿推赐书意，直以古义陈。
士本学先生，所求谊与仁。
农当服稼穑，昏作甽亩勤。
百工备用器，不治刺绣文。
万商迁有无，不通珠翠珍。
四业既交修，坐令风化纯。
人和衣食丰，天庆殊祥臻。
皇心正在此，非以能高人。